OBEC Lednické Rovne

ZÁSADY

NAKLADANIA A  HOSPODÁRENIA

S  MAJETKOM OBCE LEDNICKÉ ROVNE

**( Návrh )**

Schválené uznesením OZ v Lednických Rovniach

Dňa : 12.09.2019

Uznesenie č.:

Vyvesené :

Zvesené :

## Zásady nakladania a hospodárenia s majetkom obce Lednické Rovne

Obecné zastupiteľstvo v Lednických Rovniach na základe ustanovenia § 11 ods. 4 písm. a) zákona č. 369/1990 Zb. o obecnom zriadení a § 9 ods. 1 zákona č. 138/1991 Zb. o majetku obcí určuje tieto zásady hospodárenia a nakladania s majetkom obce Lednické Rovne ( ďalej len „zásady“).

**Článok 1**

**Vymedzenie pojmov**

(1)Obec Lednické Rovne je samostatný uzemný samosprávny a správny celok Slovenskej republiky, je právnickou osobou, ktorá za podmienok ustanovených zákonom samostatne hospodári s vlastným majetkom , s majetkom štátu prenechaným do užívania a s vlastnými príjmami.

(2) Majetok obce tvoria nehnuteľné veci a hnuteľné veci vrátane finančných prostriedkov, ako aj pohľadávky a iné majetkové práva, ktoré sú vo vlastníctve obce podľa zákona č. 138/1991 Zb. o majetku obcí alebo ktoré nadobudne obec do vlastníctva prechodom z majetku Slovenskej republiky na základe tohto zákona alebo osobitného predpisu, alebo vlastnou činnosťou.

(3) Prebytočným je majetok obce, ktorý obec prostredníctvom svojich orgánov alebo správcov trvale nepoužíva na plnenia svojich úloh. Prebytočný majetok môže obec dať do nájmu, výnimočne aj výpožičky alebo tento odpredať.

(4) Neupotrebiteľným je majetok obce, ktorý pre svoje úplné opotrebovanie, poškodenie, zastaranosť alebo nehospodárnosť nemôže už slúžiť svojmu pôvodnému účelu.

**Článok 2**

**Vymedzenie kompetencií pri nakladaní s majetkom obce**

(1) Obecné zastupiteľstvo schvaľuje vždy:

a) prebytočnosť nehnuteľného majetku obce,

b) spôsob prevodu vlastníctva nehnuteľného majetku obce vrátane schválenia samotného prevodu na základe právnych úkonov s výnimkou prípadu, ak je obec povinná previesť nehnuteľný majetok podľa osobitného predpisu[[1]](#footnote-1),

c) prevody vlastníctva hnuteľného majetku obce na základe právnych úkonov, ktorého zostatková cena je 3 500 € a viac,

d) prevod správy a zámenu správy medzi správcami majetku obce týkajúce sa nehnuteľného majetku,

e) prevod správy a zámenu správy medzi správcami majetku obce týkajúce sa hnuteľného majetku nad hodnotu ........... €,

f) odpustenie, odpis, prípadne zníženie pohľadávky obce nad hodnotu ................... €,

g) vklad majetku obce do majetku zakladaných alebo existujúcich obchodných spoločností a iných právnických osôb s účasťou obce,

h) zmenu účelového určenia majetku obce, ktorý obec nadobudla podľa § 2b ods. 1 a § 2c zákona č. 138/1991 Zb. o majetku obcí a ktorá ku dňu prechodu majetku Slovenskej republiky na obec slúži na výchovno-vzdelávací proces v oblasti vzdelávania a výchovy a činnosti s nimi bezprostredne súvisiace a na zabezpečenie sociálnej pomoci a zdravotnej starostlivosti,

i) nadobudnutie nehnuteľného majetku do vlastníctva obce,

j) nadobudnutie hnuteľnej veci, ktorej obstarávacia cena je vyššia ako ................. €,

k) zriadenie vecného bremena na majetku obce,

l) nájom nehnuteľného majetku obce na dobu dlhšiu ako ........ rokov,

m) nájom nehnuteľného majetku obce v prípadoch hodných osobitného zreteľa, a to trojpätinovou väčšinou všetkých poslancov,

n) koncesné zmluvy na uskutočnenie stavebných prác alebo koncesné zmluvy na poskytnutie služby uzatvorené podľa osobitného predpisu, a to trojpätinovou väčšinou všetkých poslancov,

o) výpožičku nehnuteľného majetku obce,

p) zriadenie záložného práva alebo predkupného práva na nehnuteľný majetok obce a na hnuteľný majetok obce v zostatkovej hodnote nad ........ €,

r) prijatie úveru, pôžičky alebo iného návratného zdroja financovania,

s) prevzatie záväzku z úveru, dlhu alebo inej pôžičky právnickej osoby v zriaďovateľskej pôsobnosti obce.

(2) V ostatných prípadoch rozhoduje starosta obce, pokiaľ nie je právnym predpisom ustanovené, že rozhoduje obecné zastupiteľstvo.

**Článok 3**

**Správa majetku obce**

(1) Obec môže dať svoj majetok do správy správcovi, ktorým je rozpočtová organizácia, príspevková organizácia zriadená obcou, alebo s.r.o v 100 % vlastníctve obce.

(2) Zverenie majetku do správy sa vykonáva písomnou zmluvou a písomným protokolom o odovzdaní a prevzatí majetku.

(3) Obec môže poveriť výkonom správy aj iný subjekt ako správcu, a to na základe nepomenovanej zmluvy podľa predpisov obchodného práva.

(4) Majetok, ktorý nie je v správe žiadneho správcu, spravuje obecný úrad.

(5) Obec môže správcovi odňať správu majetku, ak:

a) správca riadne nevykonáva svoje povinnosti a napriek upozorneniu nedošlo k náprave,

b) ak je to v záujme lepšieho využitia tohto majetku.

**Článok 4**

**Hospodárenie s majetkom obce**

1)Obec a organizácie obce, ako aj subjekty s majetkovou účasťou obce užívajúce majetok obce, sú povinné majetok obce zveľaďovať, chrániť, zhodnocovať a nakladať s ním v súlade so zákonom o majetku obci, v súlade s týmito Zásadami, Štatútom obce Lednické Rovne a ostatnými súvisiacimi platnými právnymi predpismi.

2)Sú najmä povinné tento majetok:

a)užívať a udržiavať, chrániť pred poškodením, zničením, stratou alebo zneužitím

b)používať všetky právne prostriedky na jeho ochranu vrátane včasného uplatňovania svojich práv alebo oprávnených záujmov v konaní pred príslušnými orgánmi

c)viesť ho v účtovníctve a v predpísanej evidencii podľa osobitných predpisov

d)vykonávať inventarizáciu majetku a záväzkov podľa osobitných predpisov , nariadení starostu obce , zákona o účtovníctve a podľa interných predpisov

3)Obec je povinná zachovávať účelové určenie majetku, ktorý nadobudla podľa § 2b a 2c zákona č.138/1991 Zb.o majetku obcí na výchovno vzdelávací proces v oblasti vzdelávania a výchova a činností s ním súvisiace a na zabezpečenie sociálnej pomoci a zdravotnej starostlivosti

4)Povinnosť podľa predchádzajúceho odseku tohto článku skončí na základe rozhodnutie obecného zastupiteľstva podľa § 7a ods.(2)zákona o majetku obci.

5)Obec môže svoj majetok vložiť ako vklad do obchodnej spoločnosti alebo môže zo svojho majetku založiť obchodnú spoločnosť.

6)Obec môže vložiť majetok obce ako vklad pri založení spoločného podniku alebo ako vklad do základného imania spoločného podniku, ak je to dohodnuté v koncesnej zmluve.

**Článok 5**

**Niektoré ustanovenia o prevodoch majetku obce**

1. Pri prevodoch majetku obce sa postupuje podľa ustanovení § 9a zákona č. 138/1991 Zb. o majetku obcí, pokiaľ nie je v rozpore so zákonom 365 § 2a porušení ústavného práva diskriminácie.
2. Náklady na vyhotovenie geometrického plánu a znaleckého posudku znáša žiadateľ o majetok obce. Znalecký posudok obstaráva obec.

(3)Žiadateľ je povinný mať ku dňu podania žiadosti vyrovnané všetky záväzky voči obci

(4)V prípade obchodnej verejnej súťaže starosta menuje minimálne trojčlennú komisiu na vyhodnotenie ponúk. Táto komisia vykoná vyhodnotenie doručených ponúk v zmysle podmienok súťaže a výsledné odporúčanie predloží na schválenie obecnému zastupiteľstvu.

Podmienky obchodnej verejnej súťaže obec uverejní minimálne na 15 dní pred uzávierkou na podávanie návrhov do obchodnej verejnej súťaže

(5)Obec môže vykonať prevod svojho majetku na základe:

a) verejnej obchodnej súťaže

b)dobrovoľnou dražbou

c)priamym predajom najmenej za cenu vo výške všeobecnej hodnoty majetku stanovenej podľa osobitného predpisu

(6) Obec nemôže previesť vlastníctvo svojho majetku priamym predajom na fyzickú osobu, ktorá je

v obci:

a) starostom obce,

b) poslancom obecného zastupiteľstva,

c) štatutárnym orgánom alebo členom štatutárneho orgánu právnickej osoby zriadenej alebo založenej

obcou,

d) prednostom obecného úradu,

e) zamestnancom obce,

f) hlavným kontrolórom obce,

g) blízkou osobou (§116 Občianskeho zákonníka) osôb uvedených v písmenách a) až f).

(7). Obec nemôže previesť vlastníctvo svojho majetku priamym predajom na právnickú osobu, v ktorej zakladateľom, vlastníkom obchodného podielu, štatutárnym orgánom alebo členom štatutárneho orgánu, členom riadiaceho, výkonného alebo dozorného orgánu je osoba uvedená v odseku 6; to neplatí, ak ide o právnickú osobu, ktorej zakladateľom je obec alebo v ktorej má obec obchodný podiel.

(8). Ustanovenia odsekov 5 až 7 sa nepoužijú pri prevode majetku obce, a to

a) nehnuteľného majetku, ktorý je obec povinná previesť podľa osobitného predpisu (zákon č.182/1993 Z. z. v z. n. p.) alebo ktorým sa realizuje právo na prednostný prevod podľa osobitného predpisu (zákon č.182/1993 Z. z. v z. n. p.)

b) pozemku zastavaného stavbou vo vlastníctve nadobúdateľa vrátane priľahlej plochy, ktorá svojím umiestnením a využitím tvorí neoddeliteľný celok so stavbou,

c) podielu majetku obce, ktorým sa realizuje zákonné predkupné právo (napr. § 140 Občianskeho zákonníka)

d) hnuteľnej veci, ktorej zostatková cena je nižšia ako 3500€,

e) pri prevodoch majetku obce z dôvodu hodného osobitného zreteľa, o ktorých obecné zastupiteľstvo rozhodne trojpätinovou väčšinou všetkých poslancov, pričom osobitný zreteľ musí byť zdôvodnený; zámer previesť majetok týmto spôsobom je obec povinná zverejniť najmenej 15 dní pred schvaľovaním prevodu obecným zastupiteľstvom na svojej úradnej tabuli a na svojej internetovej stránke, ak ju má obec zriadenú, pričom tento zámer musí byť zverejnený počas celej tejto doby.

**Článok 6**

**Nájom majetku obce**

(1) Majetok obce možno prenechať do dočasného užívania formou nájmu, ak je pre obec dočasne neupotrebiteľný.

(2) Pri nájme majetku obce sa postupuje podľa ustanovenia § 9a ods. 9 zákona č. 138/1991 Zb. o obecnom zriadení.

**Článok 7**

**Výpožička majetku obce**

(1) Majetok obce možno dať do výpožičky, ak je pre obec dočasne neupotrebiteľný.

(2) Zmluvu o výpožičke možno uzavrieť najdlhšie na dobu jedného roka.

**Článok 8**

**Pohľadávky obce**

(1)Majetok obce tvoria i majetkové práva a záväzky vyplývajúce z:

a)dohody o majetkovoprávnom usporiadaní medzi obcami

b)prijatia úveru alebo pôžičky, v súlade s podmienkami, ktoré sú ustanovené v zákone o rozpočtových pravidlách,

c)prevzatie dlhu

d)poskytnutia úveru alebo pôžičky

e)odpísania nevymožiteľnej pôžičky(okrem daňových pohľadávok, ktorých odpustenie je upravené v osobitnom zákone č.511/1992 Zb. o správe daní a poplatkov a o zmenách územných finančných orgánov v znení neskorších predpisov)

f)založenia majetku obce

g)zriadenia vecného bremena na nehnuteľnostiach obce

(2) Obec a správcovia sú povinní pohľadávky obce riadne evidovať, včas uplatňovať a vymáhať.

(3) Zo závažných dôvodov, najmä sociálnych, je možné na žiadosť dlžníka pohľadávku obce celkom alebo sčasti odpustiť alebo upustiť od jej vymáhania. Tomu istému dlžníkovi je možné odpustiť pohľadávku alebo upustiť od jej vymáhania iba raz v kalendárnom roku.

(4) Dlžníkovi obce, ak je ním fyzická osoba, možno povoliť splátky alebo povoliť odklad zaplatenia pohľadávky obce dlžníkom písomne uznanej čo do dôvodu a výšky, prípadne priznanej právoplatným rozhodnutím súdu alebo iného orgánu, ak tento bez svojho zavinenia nemôže pohľadávku obce alebo splátku zaplatiť v čase splatnosti.

(5) V prípade, ak je zo všetkých okolností zrejmé, že pohľadávka je nevymožiteľná (napr. z dôvodu, že je premlčaná, je sporná a pod.), prípadne jej vymáhanie je neefektívne, je možné rozhodnúť o trvalom upustení od jej vymáhania a jej odpísania [článok 2 ods. 1 písm. f) týchto zásad].

(6) Vymáhanie daňových pohľadávok sa riadi osobitným predpisom[[2]](#footnote-2).

**Článok 9**

**Združovanie finančných prostriedkov**

Obec môže združiť finančné prostriedky s inými právnickými osobami alebo fyzickými osobami len so súhlasom obecného zastupiteľstva.

**Článok 10**

**Nakladanie s cennými papiermi**

(1) Emisia cenných papierov obce podlieha predchádzajúcemu schváleniu obecným zastupiteľstvom.

(2) Nakladanie s cennými papiermi schvaľuje obecné zastupiteľstvo pri primeranom použití ustanovení o prevodoch majetku obce.

**Článok 11**

**Evidencia majetku obce**

Majetok obce sa eviduje a účtuje v zmysle zákona č.431/2002 Z.z. o účtovníctve v znení neskorších predpisov. Obec a správca majetku vedú evidenciu zmlúv, dohôd a protokolov súvisiacich s majetkom obce.

**Uplatňovanie práv spoločníka v právnických osobách s účasťou obce**

(1) Práva obce ako spoločníka v obchodných spoločnostiach a iných právnických osobách vykonáva starosta ako štatutárny orgán obce, prípadne zamestnanec obecného úradu ním poverený.

(2) Zástupcovia obce v orgánoch právnických osôb s účasťou obce sú povinní svoju činnosť vykonávať výlučne s prihliadaním na najlepší záujem obce a o každom svojom konaní v týchto orgánoch bez zbytočného odkladu informovať starostu.

**Článok 12**

**Vyradenie majetku obce a likvidácia škôd na majetku obce**

(1) Pre potreby vyraďovania majetku obce a likvidácie škôd na ňu starosta vymenuje škodovú a vyraďovaciu komisiu.

(2) Škodová a vyraďovacia komisia rozhoduje o podnetoch na vyradenie prebytočného alebo neupotrebiteľného majetku obce, ak o tom nerozhoduje obecné zastupiteľstvo.

(3) Každý návrh na vyradenie prebytočného alebo neupotrebiteľného majetku musí byť riadne odôvodnený, pričom musí obsahovať jeho popis, obstarávaciu a zostatkovú hodnotu, návrh na naloženie s ním (likvidácia, predaj a pod.).

(4) V prípade škodovej udalosti na majetku obce sa tiež skúma miera zavinenia a možnosť vymáhania náhrady škody.

**Článok 13**

**Inventarizácia majetku obce**

1.Inventarizácia majetku sa vykonáva na základe zákona č.431/2002 Z.z. o účtovníctve

2.Na vykonanie inventarizácie ustanoví starosta inventarizačnú komisiu a Čiastkové inventarizačné komisie.

3.Riaditelia organizácii s právnou subjektivitou vydávajú vlastný príkaz s vykonávacími pokynmi pre zabezpečenie riadnej inventarizácie majetku, ktorý spravujú.

4.Inventarizačné záznamy predložia inventarizačnej komisii na obecnom úrade.

5.Súhrnnú správu o výsledkoch inventarizácie 1 x ročne prerokuje obecné zastupiteľstvo.

**Článok 14**

**Spoločné a záverečné ustanovenia**

(1) Tieto zásady hospodárenia a nakladania s majetkom obce Lednické Rovne sú záväzné pre starostu, poslancov obecného zastupiteľstva, pracovníkov obecného úradu a správcov majetku obce.

(2) Tieto zásady hospodárenia a nakladania s majetkom obce Lednické Rovne boli schválené uznesením Obecného zastupiteľstva obce ............ č. ........ zo dňa ........... a nadobúdajú účinnosť dňa .................

1. 1 Zákon č. 182/1993 Z. z. o vlastníctve bytov a nebytových priestorov [↑](#footnote-ref-1)
2. Zákon č. 563/2009 Z. z. daňový poriadok [↑](#footnote-ref-2)